«Così vanno le cose, così devono andare», a cjantavin i CSI sù par jù cuindis agns indaûr. E pal Udin si pues cjantâ cun sodisfazion une cjançon sù par jù compagne.
Su la fonde di ce che la scuadre e à fat vie par cheste stagjon e soredut tai ultins trê mês al jere just che la partide di nossere e finìs cussì, cemût che e je finide: cul Udin che al vinç cuintri di un Inter sdrondenât, che si conferme al cuint puest, rivant a sessantesîs ponts, e che al vuadagne la pussibilitât di lâ in Europa League.
Il gol di Pinzi al prin minût al indrece daurman l’incuintri. La conclusion di Di Natale salvade su la rie di puarte de bande di Cambiasso e il doi a zero segnât di Domizzi suntun cross dal cjapitani a confermin che la serade e je pardabon chê juste.
Ancje chest viaç l’Udin al à cûr, gjambis e sintiment. E al à Di Natale, che dopo de rêt dal interist Juan Jesus, al firme un gol dai siei: trê a un e dut il “Meazza”, la “Scala del calcio”, che i fâs un batiman al tenôr in blanc e neri.
L’Inter al tartaie e al prove a fâ alc, ma l’Udin si difint il just e ancje tal secont timp nol piert il control des operazions. A rivin i goi di Gabriel Silva, di Rocchi, che prime al cjape ancje un pâl, e di Muriel. Cun di plui a Triest il Cagliari al fâs un gol ae Lazio…
L’Udin al va in Europe. In pôcs sal spietavin ancjemò cualchi setemane indaûr, cumò ducj o fasìn fieste, cemût che al è just. Al è compagn di un scudet, ma al è ben no contentâsi: calmuts ma ancje ambizionôs, cun ecuilibri e cence pôre e soredut cuntune scuadre in stât di tignî bot in Campionât e in Europa League.
Alè Udin! E je Europe!
fur_Latn fur_Latn fur_Latn fur_Latn fur_Latn fur_Latn fur_Latn